El diputat del Grup Parlamentari Republicà i líder de Demòcrates Antoni Castellà ha afirmat que la no compareixença de la secretària general del partit, Marta Rovira, davant del Tribunal Suprem (TS) i la seva marxa de Catalunya "posa en evidència la situació dramàtica en que es troba l'Estat". En declaracions als mitjans a les portes del TS, Castellà ha lamentat la "manca absoluta de separació de poders" i de que l'Estat "sigui una democràcia com s'entén una democràcia lliberal en el marc de la Unió Europea (UE)". Ha afegit que Rovira no vol renunciar a continuar expressant la seva veu política ja que a l'Estat espanyol "no es pot fer ara mateix". D'altra banda ha acusat la judicatura espanyola de voler "interferir" en el debat d'investidura de Catalunya i ha manifestat que això "no té precedents" a la UE.  Castellà ha explicat que Rovira els ha fet arribar una carta a tot el grup republicà per explicar-los la decisió "duríssima" que prenia. Per al diputat aquesta actuació és el resultat de la situació que es viu a l'Estat, que segons ells està "posant en tensió els fonaments" de la UE perquè s'està "saltant la majoria" dels articles sobre els drets que conformen la carta fundacional de la Unió.  El diputat ha denunciat la "interferència enorme" que s'està produint per part del jutge del TS Pablo Llarena que aquest divendres ha citat a declarar diversos diputats de JxCAT i ERC, entre ells el candidat a la presidència Jordi Turull.  En ser preguntat sobre si la decisió de Rovira complica la situació de la resta de compareixents davant del jutge, Castellà ha contestat que "l'únic que complica les coses és la judicatura en un país que no té separació de poders". A més, s'ha mostrat convençut que malgrat les veus crítiques escoltades fins ara, les opinions públiques europees diran "a mig termini" que això "és insostenible" perquè significa "trencar qualsevol principi democràtic". Per al diputat, la justícia "està fent política" i és "imprevisible" quin serà el resultat de les citacions d'avui.

Summary: Castellà afirma que la marxa de Rovira posa en evidència la situació "dramàtica" en que es troba l'Estat


Els Mossos d’Esquadra atribueixen al detingut que va malferir una anciana de 76 anys a Girona per robar-li la bossa de mà, un altre robatori amb violència que es va cometre també a la capital gironina. En aquest cas, els fets van succeir tres quarts d’hora abans del robatori a l’anciana, i la víctima va ser un home de 82 anys que va rebre dos cops de puny quan es disposava a entrar a casa seva. El detingut va sostreure-li la cartera amb 120 euros. La víctima va patir lesions greus. Davant d’aquests dos robatoris violents, els Mossos van obrir una investigació i han aconseguit identificar el suposat autor, un camioner de 25 anys de nacionalitat espanyola i veí de València. Els agents van aconseguir enxampar-lo el passat dimecres 27 d’abril quan l’home circulava amb el seu camió per l’autopista AP-7, al seu pas per Girona. Posteriorment van escorcollar el seu domicili a València on van localitzar la roba amb la qual havia comès els robatoris.  Els fets es fan donar a conèixer el passat dijous quan els Mossos d’Esquadra van confirmar que havien detingut un lladre molt violent que havia malferit una anciana de 76 anys a Girona per robar-li la bossa de mà. Els fets van succeir el vespre, pels volts de tres quarts de deu, del diumenge 17 d’abril. El jove va abordar a la víctima al portal de casa seva, un passatge interior de l’avinguda Sant Narcís i va començar a donar-li cops de puny fins que va caure a terra. Llavors va agafar-li la bossa de mà i va fugir. Dins de la bossa portava el seu telèfon mòbil. La víctima va resultar greument ferida i, des d’aleshores, està ingressada a la UCI de l’hospital Josep Trueta de Girona en estat greu amb pronòstic reservat. En aquell moment, els agents ja van explicar que estaven investigant si aquest mateix lladre estaria relacionat amb un altre agressió a un ancià de Girona. Una càmera de seguretat propera del lloc de l’assalt  a l’anciana va captar una imatge del sospitós. Els investigadors creien que el lladre no vivia a la ciutat i que havia aprofitat que hi estava de pas per cometre els robatoris violents. Finalment, la recerca de l’Àrea d’Investigació Criminal de la Regió Policial de Girona i de la Unitat d’Investigació de la comissaria de Girona va donar els seus fruits i els policies van poder identificar, localitzar i arrestar el suposat lladre el passat dimecres 27 d’abril.  El detingut, és un jove de 25 anys de nacionalitat espanyola i veí de València, que treballa com a camioner. En concret, els agents van aconseguir enxampar-lo mentre circulava per l’AP-7 amb el seu camió, al seu pas per Girona. Al mateix temps, els agents l’han pogut vincular amb el robatori de l’ancià, de 82 anys, al qual van sostreure-li la seva cartera amb 120 euros. Per aquests fets li atribueixen un delicte de robatori amb violència. En concret, el robatori es va produir prop de l’avinguda Santa Eugènia, pels volts de les nou del vespre. El lladre va seguir l’ancià fins al portal de casa seva i, un cop allà, va agredir-lo amb el mateix mètode: li va donar cops de puny i, quan l’home va caure malferit a terra, li va robar la cartera. Arran de l’atac, l’home també va haver d’ingressar a l’hospital Josep Trueta.  Els investigadors van entrar i escorcollar – amb el suport de la Policia espanyola- el domicili del detingut a València on van localitzar la roba amb la qual havia comès els robatoris. Aquest matí l’home ha passat a disposició judicial i el jutge ha decretat el seu ingrés a presó a l’espera del judici. Paral·lelament ara els policies investiguen si estaria relacionat amb altres robatoris que s’han registrat a València. Jané: “Vull agrair la tasca que fan els Mossos” En aquest sentit, el conseller d’Interior, Jordi Jané, ha volgut posar en valor la feina dels Mossos d’Esquadra i agrair les gestions que han realitzat per donar amb el suposat autor dels fets. “Dos persones d’edat avançada van patir un robatori a violència i els Mossos han actuat, han treballat a fons per demostrar la seva culpabilitat”, ha assenyalat el conseller. “La seva actuació permetrà que la gent pugui estar una mica més tranquil·la”, ha explicat.  Paral·lelament, pel que fa al detingut per haver provocat la mort d’una dona a Tarragona, Jané ha explicat que esperen que entre aquest diumenge i dilluns passi a disposició judicial el detingut. “La justícia actuarà però queda clar que els Mossos responen i està clar que la persona detinguda és l’autor d’un homicidi consumat”, ha assegurat el conseller.

Summary: Els Mossos atribueixen al detingut per atracar i malferir una anciana a Girona un altre robatori amb violència


El president de la Generalitat, Quim Torra, ha trencat una llança en favor de la immersió lingüística a les escoles afirmant que és un projecte d'èxit que "no es toca". Torra ha afirmat que l'escola catalana és el "futur que ens cohesiona" i ha manifestat que la normalització lingüística és un "compromís" del Govern que lidera. També ha considerat el català una "porta per a la cohesió social" i ha convidat a "cuidar aquests mecanismes". El president ho ha dit durant l'acte d'inauguració del curs de l'Institut d'Estudis Catalans (IEC), que s'ha celebrat aquesta tarda a Barcelona. Torra ha tingut també paraules d'agraïment a l'IEC per la "fidelitat al país i a les institucions catalanes", especialment durant l'aplicació de l'article 155 de la constitució.   A l'acte hi han intervingut el president de l'IEC, Joandomènec Ros, i el secretari general d'aquest organisme, Josep Enric Llebot. La demògrafa Anna Cabré s'ha encarregat de dictar la lliçó inaugural del curs 2018-19 de l'IEC 'El sistema català de reproducció: demografia i identitat'.

Summary: Torra afirma que la normalització lingüística és un projecte d'èxit i "no es toca"


Els preus al juny a Lleida van pujar quatre dècimes en relació amb al maig i van deixar la inflació anual en el 2,7%, tres dècimes més que la taxa registrada al maig (2,4%) i la xifra més alta des de l'abril de l'any passat (2,9%), segons l'institut d'estadística espanyol. La inflació a Lleida se situa tres dècimes per sobre de la mitjana registrada a l'economia catalana. A Catalunya, els preus al juny van pujar tres dècimes en relació amb al maig i van deixar la inflació del 2,4%, una dècima més al maig. L'alça de l'IPC, just abans de començar l'estiu, s'explica per l'increment de preus dels carburants i els lubricants, els derivats del petroli, i la pujada de preus de les fruites fresques de temporada, que aquest mes de juny han pujat molt més que el mateix mes de l'any passat.

Summary: Els preus pugen quatre dècimes al juny a Lleida i deixen la inflació en el 2,7%, la taxa més alta des de l'abril del 2017


La promoció de la dieta mediterrània aconsegueix disminuir el sobrepès en nens d'entre 3 i 7 anys, segons un estudi realitzat per professionals de l'Institut Català de la Salut (ICS) en quatre escoles de Vilafranca del Penedès, dins del programa Infadimed. Concretament, aquest programa ha permès reduir 6,3 punts la prevalença de sobrepès en infants d'aquesta franja d'edat. La iniciativa, que s'ha aplicat a altres centres escolars de Sant Pere de Ribes, Roquetes, Cunit i la Seu d'Urgell, consisteix en la realització d'una sessió mensual de 45 minuts, durant sis mesos, a estudiants de preescolar i de primer i segon d'educació primària, durant la qual es projecta un vídeo d'animació d'uns quinze minuts de durada. L'estudi ha validat l'efectivitat del programa en 319 alumnes (grup d'intervenció) i ha comparat els resultats obtinguts amb les dades de 880 infants d'un grup de control, sobre els quals no s'ha dut a terme cap intervenció. A l'inici de l'estudi, el percentatge total d'infants amb sobrepès o obesitat entre els escolars de Vilafranca del Penedès era del 21,9%  –del 20,8% entre els infants del grup de control i del 22,9% entre els del grup d'intervenció- mentre que tres anys després, la prevalença de sobrepès al grup de control havia augmentat fins al 29,2% (8,4 punts més) i la del grup d'intervenció havia disminuït fins al 16,6% (6,3 punts menys). El programa no només ha fet baixar la prevalença de sobrepès entre els infants, sinó que també els ha fet adoptar hàbits alimentaris més saludables. Així, el consum de fruites i verdures ha augmentat de manera considerable entre els infants del grup d'intervenció. Abans de la posada en marxa del programa, el 83,7% dels estudiants afirmava consumir una peça de fruita diària. Aquesta xifra va augmentar fins al 90,6% quan va acabar la intervenció. L'increment del nombre d'infants que prenien una segona ració de fruita diària va ser superior i va passar del 32% al 72,1%. En el cas del consum d'una ració de verdures diària l'augment no va ser tan gran, però sí que es va observar un increment en els alumnes que prenien dues racions o més al dia de vegetals crus o cuinats, que va passar del 22,6% al 50,5%. L'Infadimed també ha permès augmentar el consum d'un dels aliments característics de la dieta mediterrània, els fruits secs. A l'inici del programa, el 23,8% dels infants del grup d'intervenció afirmaven que prenien fruita seca dues o tres vegades per setmana i quan va acabar, el percentatge era del 43,3%.  Pel que fa a les recomanacions de reduir el consum d'aliments poc saludables, com ara la brioixeria industrial, les begudes ensucrades i els caramels, el seu consum es va reduir a la meitat entre els infants que formaven part del grup d'intervenció durant el temps que va durar l'estudi.  El coordinador i dissenyador del programa, Jordi Fernández, ha destacat que "és molt important començar a inculcar hàbits d'alimentació saludables entre els infants des de ben petits".

Summary: La promoció de la dieta mediterrània disminueix el sobrepès en nens d'entre 3 i 7 anys


La companyia justifica la decisió per "raons comercials lligades a l'estratègia de rendibilitat i optimització de recursos" ACN Barcelona.-Aerolíneas Argentinas deixarà d'oferir vols des de l'Aeroport del Prat cap a Buenos Aires a partir de l'1 de febrer del 2018 per "raons comercials lligades a l'estratègia de rendibilitat i optimització de recursos", segons explica en un comunicat. L'aerolínia argentina assegura que seguirà oferint el mateix trajecte però via Madrid mitjançant l'aliança Skyteam. Per a aquells viatgers que ja havien adquirit els bitllets, la companyia ofereix reubicar-los a través dels vols que operen des de Madrid i volant amb Air Europa des de la capital catalana. En cas de no acceptar aquesta alternativa, podrà sol·licitar la devolució el bitllet o mantenir-lo en una altra ruta i data dins del 2018 sense cap despesa de gestió, més enllà de la diferència de tarifa de la nova destinació.

Summary: Aerolíneas Argentinas deixarà d'operar vols a Barcelona a partir de l'1 de febrer


El president del Parlament, Roger Torrent, ha lamentat els disturbis a les portes de l'edifici del Parlament d'aquest dilluns al vespre. "Algunes imatges no ens ajuden a créixer, al contrari, ens empetiteixen", ha dit en una entrevista al canal 3/24.  Torrent ha fet una crida a una "estratègia conjunta" entre "els carrers i les institucions" i ha assegurat: "L'independentisme és un moviment pacífic, democràtic i cívic i estem convençuts que avui continua sent així". Davant les crítiques dels CDR -que reclamen desobediència i constituir la República-, Torrent ha sostingut que "venim d'una repressió molt dura que encara s'estén" i "és normal que les forces independentistes ens hem hagut d'adaptar a la situació". Tot i això, "sabem on anem" i "és importat saber quin és l'horitzó" per després poder concretar els "passos" adients per arribar-hi, ha assegurat.

Summary: Torrent, sobre els disturbis del Parlament: "Algunes imatges no ens ajuden a créixer, al contrari, ens empetiteixen"


Els establiments seguiran tancats al públic general ACN Madrid.-Els hotels podran obrir les seves portes als treballadors de serveis essencials per donar-los allotjament, segons una ordre del Ministeri de Transports, Mobilitat i Agenda Urbana que publica aquest dimecres el Butlletí Oficial de l'Estat (BOE). L'ordre ministerial deixa clar que els establiments continuaran tancats al públic general però que podran obrir per treballadors de serveis de manteniment, metges, cossos i forces de seguretat de l'Estat, reparació d'obres d'interès general, camioners, tripulacions de vaixells pesquers, operaris de reparació de subministraments bàsics o de l'àmbit sanitari, portuari, aeroportuari o ferroviari, entre d'altres previstos en el decret d'alarma arran de l'emergència sanitària del coronavirus. El Ministeri de Transports, Mobilitat i Agenda Urbana ha establert un llistat d'allotjaments arreu de l'Estat que seran considerats serveis essencials i que hauran de donar servei a aquests col·lectius. Del total, a Catalunya n'hi ha 17, dels quals la gran majoria es troben a la demarcació de Barcelona, a més de Figueres, La Jonquera i Tortosa. Tot i així, el govern espanyol obre la porta a actualitzar o revisar el llistat d'aquestes establiments i a què d'altres ho facin voluntàriament però només per als treballadors de serveis essencials.  Així mateix, l'ordre ministerial preveu que s'ofereixin serveis de restauració en aquests establiments només per a les persones que s'hi trobin allotjades i hauran de permetre l'accés per als transportistes professionals de mercaderies perquè puguin fer ús dels lavabos. Aquesta ordre ministerial s'ha publicat al BOE hores després de la reunió telemàtica del ministre Ábalos aquest dimarts al vespre amb els consellers autonòmics del ram, entre els quals hi havia el de Territori i Sostenibilitat, Damià Calvet, que també va reclamar al govern espanyol que anticipi el pagament previst en el pressupost del 2019 al sistema de Transport Públic corresponent a l’Autoritat del Transport Metropolità i que puja a 109 milions d'euros.

Summary: Els hotels podran obrir per donar allotjament als treballadors de serveis essencials


El Ministeri de Sanitat ha registrat 11.998 nous positius i 261 morts més per coronavirus a Espanya en relació amb el total de casos confirmats l'últim dia, amb 32.486 defuncions totals. Segons l'últim informe publicat, des que va començar la pandèmia hi ha hagut 825.410 casos confirmats per proves diagnòstiques. Madrid continua al capdavant en nombre de contagis i n’acumula 252.762 des que va començar la pandèmia, 19.546 en la darrera setmana. A Catalunya se n'acumulen 148.867, dels quals 7.384 en els últims 7 dies. La comunitat autònoma amb més diagnosticats l'últim dia continua essent Madrid, amb 1.690 casos. La segueixen el País Basc, amb 323, l’Aragó, amb 280, i Navarra, amb 272. A Catalunya se n'han diagnosticat 152. Pel que fa a les defuncions, Sanitat xifra en 32.486 el total de morts per coronavirus arreu de l'Estat espanyol, 261 més que ahir. Segons l'últim informe del Ministeri, 484 s'han produït en els últims 7 dies. D'aquestes, 155 s'han produït a Madrid. A Catalunya n'hi ha hagut 7. Des que va començar la pandèmia, hi ha hagut 153.880 hospitalitzacions. En l'última setmana, se n'han registrat 2.271 i 161 ingressos en UCI, dels 13.907 que hi ha hagut des del març passat. De les 2.271 hospitalitzacions que hi ha hagut en la darrera setmana, 475 s'han produït a Madrid. Catalunya n'ha registrat 95 i 2 ingressos en UCI.

Summary: Espanya registra 11.998 nous positius per covid-19 i suma 261 morts més


El líder de Cs no creu que hi hagi d'haver mediació internacional en el conflicte català perquè "això és una democràcia" ACN Madrid.-  El president de Cs, Albert Rivera, s'ha mostrat favorable a aplicar l'article 155 de la Constitució i suspendre l'autonomia de Catalunya si el president, Carles Puigdemont, declara unilateralment la independència després de l'1-O. En un esmorzar informatiu, han interpel·lat Rivera sobre si creu que l'única manera que la DUI no es pugui proclamar és suspendre l'autonomia. "Si no hi ha altra opció, doncs clar", ha respost el líder de Cs que, fins al moment, havia evitat donar suport a aquesta mesura abans del referèndum perquè, segons opinava, seria "donar un titular a Puigdemont". A més, afegeix que no creu que calgui la intervenció d'organismes internacionals per resoldre la situació política entre Catalunya i Espanya. "No vull entrar en la dinàmica de que si hi ha una crisi i hi ha d'haver mediació internacional, això és una democràcia", ha valorat. Rivera també es nega a dialogar amb Puigdemont. "De diàleg no ens n'ensenyaran els separatistes, jo dialogo amb demòcrates però no amb colpistes", ha assenyalat.  Durant un esmorzar informatiu organitzat per Europa Press, Rivera ha deixat entreveure que estarà al costat del govern espanyol en cas que aposti per suspendre l'autonomia de Catalunya per evitar la declaració d'independència després de l'1-O. "Si no hi ha altra opció, doncs és clar", ha respost al periodista que li plantejava la situació.  Rivera ha fet un pas més i s'ha preguntat si hi haurà algun partit que no doni suport a l'executiu de Rajoy "per evitar que es trenqui Espanya". "La pregunta no és si nosaltres donarem suport, la pregunta és al revés, si hi haurà algun partit polític que deixarà que es trenqui Espanya i una part se'n vagi", ha manifestat.  El líder de Cs no considera que hi hagi d'haver una mediació internacional en el conflicte català, tal i com ha manifestat en diverses ocasions el Govern de la Generalitat i d'altres moviments sobiranistes. "No vull entrar en la dinàmica de que si hi ha una crisi i hi ha d'haver mediació internacional, això és una democràcia", ha valorat.  També s'ha negat a obrir vies de diàleg amb el president de la Generalitat, Carles Puigdemont, a qui acusa de ser un "colpista". "Jo dialogo amb demòcrates, no amb colpistes que em volen treure el meu passaport i la meva nacionalitat", ha manifestat.

Summary: Rivera es mostra favorable a aplicar el 155 si Puigdemont declara la independència després de l'1-O


El líder del PP, Pablo Casado, ha assegurat que el president del govern espanyol i candidat del PSOE a les eleccions del 28 d'abril, Pedro Sánchez, prefereix "les mans tacades de sang a les mans pintades de blanc" i "les mans pintades de groc a les mans obertes a tots els espanyols". Ho ha dit en l'acte de presentació del programa electoral a Barcelona, on ha acusat Sánchez de tenir per aliats "els enemics d'Espanya" i de recolzar-se en els qui busquen la "liquidació de la unitat nacional". L'ha acompanyat la cap de llista del PPC, Cayetana Álvarez de Toledo, que ha plantejat aquests comicis com "una batalla moral i ideològica" contra el nacionalisme, al qual ha reclamat "que assumeixi el seu cost moral". Casado ha afirmat que, per governar, Sánchez "necessita el suport dels colpistes que han exercit el colpisme i dels terroristes que han promogut el terrorisme", en referència als independentistes catalans i bascos, i ha lamentat que s'estigui "convalidant la violència i la deslleialtat com a mèrits polítics". Ha donat per fet que l'independentisme català "ha dut a terme una violència rebel", ha criticat que Sánchez necessités el suport de les formacions sobiranistes per ser investit president i que el pugui tornar a requerir. Per això ha dit que "el patriotisme, avui, és votar el PP" perquè és el que garanteix que "no revalidin aquell acord". També ha avisat de la possibilitat que la divisió "entre tres" del "bloc constitucionalista" que conformen PP, Cs i Vox acabi duent a la victòria al PSOE, per la qual cosa ha reclamat concentrar el suport electoral a la seva candidatura: "Cal unir el vot per unir Espanya". El líder popular també ha titllat Sánchez de "covard" per no voler debatre amb ell cara a cara i l'ha acusat de ser "el president més radical i sectari" de la història democràtica espanyola. Ha asseverat que el líder socialista va negociar els pressupostos "i pràcticament la legislatura" amb "els terroristes" i "els comunistes", i ha advertit que Sánchez "és un perill públic per a Espanya". Álvarez de Toledo, que ha presentat l'acte, ha carregat contra el sobiranisme, que "pretén convertir els veïns en estrangers", i ha reclamat que passi el mateix que en altres països on "ser nacionalista està mal vist". La candidata popular ha apel·lat a la manifestació contra la independència del 8 d'octubre de 2017 i ha demanat que sigui "el germen d'una nova política i d'una nova Catalunya". Per a Álvarez de Toledo, "se li ha de dir al constitucionalista que té raó", per la qual cosa ha anunciat un "projecte RDC" en contraposició al dels Comitès de Defensa de la República (CDR): "Rescat democràtic de Catalunya". Han acompanyat a Casado i Álvarez de Toledo el president del PPC, Alejandro Fernández; la vicesecretària d'estudis i programes del partit, Andrea Levy; l'exministre Jorge Fernández Díaz; el candidat del partit a l'alcaldia de Barcelona, Josep Bou, i qui serà cap de llista del partit a les eleccions europees, Dolors Montserrat, així com membres de la candidatura al Congrés.

Summary: Casado diu que Sánchez prefereix "les mans tacades de sang" a les "obertes a tots els espanyols"


La canària Carolina Darias serà la nova ministra de Política Territorial i Funció Pública, mentre que el valencià José Manuel Rodríguez Uribes assumirà la cartera de Cultura, segons han confirmat aquest dissabte fonts de la Moncloa. Darias és en l'actualitat consellera d'Economia al govern de Canàries i, anteriorment, havia estat presidenta del Parlament canari i delegada del govern. Rodríguez Uribes exerceix de portaveu adjunt del PSOE a l'Assemblea de Madrid, va ser delegat del govern a la Comunitat de Madrid entre juny del 2018 i abril del 2019, i durant sis anys –de 2005 a 2011- director general de suport a víctimes del terrorisme i d'atenció ciutadana. Amb aquests dos nomenaments, Pedro Sánchez acaba de perfilar pràcticament tot el seu executiu i només falta saber el titular del ministeri Justícia. El president espanyol donarà a conèixer tots els noms del seu govern demà diumenge 12 de gener a les 14 hores en una roda de premsa a la Moncloa. Prèviament, el líder del PSOE haurà informat al rei Felip VI de la composició del seu gabinet i en la compareixença dominical de la Moncloa està previst que Sánchez detalli formalment "els integrants i objectius del nou govern". Un dels últims noms a afegir-se a la llista ha estat la canària Carolina Darias San Sebastián (Las Palmas, 1965), que assumirà la cartera de Política Territorial i Funció Pública. Llicenciada en Dret per la Universitat de la Laguna, Darias és funcionària de carrera del Cos Superior d'Administradors Generals de l'administració autonòmica canària i va entrar en política l'any 1999 qua va ser elegida regidora pel PSOE a l'Ajuntament de Las Palmas de Gran Canària. Posteriorment, va ser subdelegada del govern a las Palmas entre 2004 i 2008, fins que va entrar al parlament canari per a la 7a legislatura –on va seu portaveu de sanitat del grup socialista-.  Darias, de 54 anys, prendrà el relleu a Luis Planas, que havia entrat a ocupar el ministeri de Política Territorial en substitució de Meritxell Batet, quan aquesta va ser elegida presidenta del Congrés. Pel que fa a la cartera de Cultura, José Manuel Rodríguez Uribes (València, 1968) substituirà en el càrrec José Guirao. Doctor en Dret i professor titular de Filosofia del Dret a les universitats de València i Madrid, Rodríguez Uribes era en l'actualitat portaveu adjunt del grup socialista a l'Assemblea de Madrid. Prèviament havia estat delegat del govern a la Comunitat de Madrid entre juny del 2018 i abril del 2019, i durant sis anys –de 2005 a 2011, en els governs de José Luis Rodríguez Zapatero- director general de suport a víctimes del terrorisme i d'atenció ciutadana.

Summary: La canària Carolina Darias serà ministra de Política Territorial i el valencià José Manuel Rodríguez Uribes, de Cultura


Sobre la taula hi ha la proposta que Mas deixi de ser el candidat a canvi de dimissions de part de la CUP ACN Barcelona.-JxSí i la CUP estan a prop d'un acord per desencallar in extremis la investidura i evitar unes noves eleccions al març, segons han confirmat a l'ACN fonts coneixedores. Sobre la taula hi ha la proposta que Artur Mas deixi de ser el candidat a la Presidència de la Generalitat i a canvi la CUP assumiria la dimissió de part dels seus diputats i garantiria estabilitat al Govern en allò pactat. El president seria algú altre de CDC o un independent. El desenllaç s'hauria de conèixer en les properes hores per poder convocar el ple d'investidura diumenge, a punt d'expirar el termini per convocar comicis.


La Fundació Formació i Treball ha incorporat al mercat laboral ordinari 46 persones durant els primers vint dies de la crisi sanitària provocada per la covid-19. La inserció laboral de persones en risc d'exclusió social es manté en un 60% respecte el mateix període de l'any passat, quan van ser 77 les persones que van trobar feina en el mateix període. Aquesta fundació ha passat a fer el seguiment de les persones d'alta vulnerabilitat que busquen feina per videoconferència i ha reforçat l'acompanyament amb altres entitats. Apunten que supermercats, residències i serveis logístics han augmentat la demanda de personal les darreres setmanes. Aquesta fundació va ser promoguda per Càritas el 1992.

Summary: Una empresa d'inserció troba feina per 46 persones en risc d'exclusió social durant la crisi de la covid-19


El Departament de Territori i Sostenibilitat ha començat aquest dilluns les obres de construcció de la nova estació d'autobusos de la Bisbal d'Empordà, a la carretera de Cruïlles. La nova infraestructura ocuparà uns 3.000 metres quadrats i tindrà quatre andanes a més d'una zona d'aparcament per a turismes. Al centre hi haurà una marquesina amb un edifici amb els serveis. La nova estació evitarà l'entrada de busos a la zona urbana, ja que connectarà directament la GI-664 amb la C-66. Les obres duraran uns sis mesos i la inversió prevista pel Departament és d'un milió d'euros. Actualment hi ha quatre línies d'autobús que fan parada a la Bisbal i les utilitzen uns 400 usuaris al dia.

Summary: Comencen les obres de construcció de la nova estació d'autobusos a la Bisbal d'Empordà


L'Ajuntament de Figueres es planteja demanar a la Generalitat ajuts extraordinaris per fer front als danys provocats per l'aiguat d'aquest diumenge.  L'alcalde, Jordi Masquef, ha dit que no veu factible que puguin acollir-se a la declaració de zona catastròfica però ha explicat que els serveis jurídics estan treballant per veure quines possibilitats tenen. D'altra banda, Masquef ha assegurat que les cases de Vilatenim que es van inundar es van construir a principis del 2000 amb tots els permisos i sota una qualificació de sol urbà. Malgrat això, ha admès que és qüestionable que es fessin amb  un aparcament soterrat tenint en compte que antigament els terrenys eren rústics. L'alcalde també ha anunciat que posaran a disposició dels veïns afectats un servei d'assessorament amb un advocat i una asseguradora perquè puguin tramitar les seves reclamacions.

Summary: Figueres es planteja demanar a la Generalitat ajuts extraordinaris pels danys de l'aiguat


El Barcelona Meeting Point (BMP) ha obert portes aquest dimecres al recinte firal de plaça Espanya en un ambient marcat per l'augment de les vendes de pisos, el repunt dels preus i la millora del finançament hipotecari. Tot i la recuperació, hi ha un "optimisme moderat", tal com han destacat durant la inauguració el secretari d'Estat d'Economia, Álvaro Nadal, i el director general de Territori, Pau Villòria. Amb 280 empreses participants de 19 països, 19 jornades, 87 ponents i la presència de fons d'inversió internacionals, el saló estarà obert fins diumenge. "Aquest és el saló de la recuperació, però mai el sector immobiliari tornarà a ser el que va ser", ha dit el director del BMP, Enrique Lacalle.

Summary: Comença el saló Barcelona Meeting Point en un ambient de recuperació i "optimisme moderat" del sector immobiliari


Unes 300 persones, segons la Policia Municipal, s'han concentrat davant la subdelegació del govern espanyol a Girona i han llançat castanyes, ous de pintura i bosses d'escombraries a les furgonetes dels Mossos d'Esquadra que protegien l'edifici. La convocatòria per a una "castanyada popular" animava a portar castanyes: "En tenim moltes per tornar-los". A més, recordava que la subdelegació s'ha convertit "en un abocador" on llançar la brossa. "No ens movem dels carrers", instava el CDR Girona que denuncia la "violència policial", reclama la llibertat i l'amnistia per a tots els presos i encausats i exigeix complir amb el mandat de l'1-O. Els manifestants anaven amb una pancarta on s'hi podia llegir 'No toqueu el nostre jovent'.

Summary: Unes 300 persones es concentren davant la subdelegació a Girona i llancen castanyes i bosses d'escombraries


L'onada de calor en què es troba immersa Catalunya també té efectes damunt la ramaderia i les granges. Les temperatures de fins a 40 graus que s'han arribat a registrar arreu del territori han obligat les explotacions ramaderes a tirar al màxim dels sistemes de ventilació i refrigeració. Es calcula, de fet, que en aquestes explotacions el consum elèctric augmenta fins a un 20% durant els mesos de calorades. I en el cas d'aquelles granges que no en tenen, perquè els animals no passin tanta calor, la solució és l'ombra dels estables, els tendals al pati i tenir les menjadores plenes d'aigua. Quan fa tanta calor, els animals mengen menys: s'alenteix l'engreix dels porcs, s'incrementa la mortalitat dels pollastres i la producció de llet cau fins a un 30%.  Per ajudar les vaques a suportar millor les altes temperatures, per exemple, a la granja Can Feliu de Campllong (Gironès), cada vegada que les munyen també les dutxen. I els estables estan plens de ventiladors que remouen l'aire. L'onada de calor, amb temperatures màximes que s'enfilen fins als 40 graus, i mínimes que no baixen dels 30, també fan patir el bestiar. Els animals mengen menys, baixa la producció i cal intentar minimitzar l'estrès hídric a què poden veure's sotmesos. A Lleida, on les temperatures extremes són més habituals (tant a l'estiu com a l'hivern) cada vegada són més els ramaders que inverteixen en sistemes de ventilació o humidificació i panells protectors. Així ho explica el responsable del sector porcí de JARC, Jaume Bernis, que assegura que "l'objectiu" és intentar mantenir la temperatura entre els 27 i els 28 graus. "El bestiar nota moltíssim la calor", assegura Bernis. En el cas dels porcs, explica, els animals mengen menys durant el pic de la calor, redueixen la ingesta de pinsos a la nit i beuen molta aigua per intentar afrontar l'increment de temperatures. Amb això, s'alenteix l'engreix i de retruc, la productivitat de les granges cau.  A més, en mares, es redueix la producció de llet; per tant, el creixement dels garrins també va més tard. És per això que, en una granja de mares, els sistemes de refrigeració van al 100%; i això es nota a les factures de consum elèctric de juliol i agost (perquè funcionen unes 18 de les 24 hores que té el dia).  La calor també incrementa la mortalitat de pollastres a les granges. Tot i que, especialment aquelles més modernes, disposen de sistemes de refrigeració que ho minimitzen. Però com en el cas dels porcs, també puja la despesa energètica. El coordinador territorial d'Unió de Pagesos (UP) a Girona, Xavier Frigola, explica que davant calorades com les d'aquests dies "el procés de creixement" dels animals d'engreix "es paralitza". Ell mateix, que té una granja de porcs, explica que els animals "no mengen sinó que només beuen". "I això passa amb totes les espècies d'engreix", subratlla. Per combatre la calor, en el cas dels porcs, Frigola explica que l'única cosa que es pot fer és obrir finestres. "Per sort, aquí a la zona encara hi passa aire i això ajuda a ventilar", concreta. En el cas de les granges de pollastres de la demarcació, el coordinador d'UP assegura, però, que les explotacions "ja estan preparades" i disposen de sistemes de refrigeració i ventilació. Fins a un 30% menys de llet Les vaques també són animals que, de seguida, noten la calor. Mengen menys i això té efectes immediats en la producció de llet. "Aquests dies ens ha caigut entre un 10 i un 15%", explica el propietari de Can Feliu de Campllong, Xavier Codina. En aquesta granja hi ha cap a unes 800 vaques. Damunt d'elles, giren enormes ventiladors que remouen l'aire per fer-los més suportable la xafogor. A més, cada vegada que se les muny –tres cops al dia- abans se les ruixa amb aigua. Moltes d'elles, aleshores, remuguen. "Això vol dir que estan bé", precisa Codina. Davant calorades com la d'aquests dies, des de Can Feliu procuren que les vaques tinguin aigua fresca a l'abast. A més, se'ls va removent la palla del jaç perquè així pateixin menys calor. "És difícil que una vaca mori arran de les elevades temperatures, però sí que cal estar molt atents que no pateixin estrès hídric", assegura Codina. A més de Can Feliu, entre les granges que hi ha Campllong també s'hi troba La Selvatana. En aquest cas, però, es tracta d'una explotació ecològica. Aquí, les 60 vaques que hi ha tenen més espai de pastura (a més dels dos patis interiors que té la granja). Per combatre la calor, els ramaders han instal·lat tendals als patis, procuren que les vaques tinguin aigua i quan les munyen hi ha ventiladors que les refresquen. "Tenim la sort que aquí els espais són amplis i hi ha poques vaques, i totes poden trobar el seu racó on passi una mica l'aire", explica la seva propietària, l'Anna Serra. Serra explica que, davant l'onada de calor, allò que més s'ha notat és la davallada de la llet. "Són animals molt grossos, que pesen molt i necessiten ventilar-se; les vaques no són ràpides, i la calor les fa anar molt més lentes", concreta la responsable de La Selvatana. Segons Serra, durant la darrera setmana, la producció de llet ha arribat a baixar "fins a un 30%". Serra també explica que, al pic de la calor, és habitual que les vaques s'agrupin dins els estables per anar-hi a buscar ombra. I que cap al tard, totes vagin cap a la zona de pastures per dormir-hi al ras.

Summary: Dutxes per a vaques, porcs que no mengen i un 20% més de consum elèctric: l'onada de calor a les granges


El Consell d'Administració d'Ercros ha acordat aquest dijous proposar a la propera Junta General Ordinària d'Accionistes el repartiment als accionistes d'un dividend ordinari amb càrrec als resultats de l'exercici corrent 2016. Així mateix, la companyia portarà a terme un programa de recompra d'accions pròpies, d'acord amb l'autorització que va ser conferida al Consell d'Administració per part de la Junta General Ordinària d'Accionistes que es va celebrar el 10 de juny. El programa de recompra cerca "l'amortització d'accions pròpies adquirides mitjançant la reducció de capital en l'import nominal de les mateixes, previ acord adoptat a l'efecte per la propera Junta General Ordinària d'Accionistes", segons ha informat la societat en un comunicat aquest divendres. L'import monetari màxim serà de 9 milions d'euros. En cap cas, però, el nombre d'accions pròpies a adquirir sota el programa de recompra pot excedir el 5% del capital social de la societat (equivalent a 5,7 milions d'accions a la data d'aquest anunci). Les accions es compraran a preu de mercat i el programa de recompra finalitzarà el 30 juny 2017.

Summary: Ercros aprova repartir dividend i un programa de recompra d'accions


Unió de Pagesos (UP) demana a les administracions públiques que mantinguin i incrementin el  seu rol de coordinació de tots els agents que participen en la campanya agrària i que es recuperin els plans de gestió social d'allotjaments comunitaris amb les figures del mediador i de l'encarregat. Així mateix, reclama que s'obrin les convocatòries per a la rehabilitació, manteniment i construcció de nous allotjaments de temporers i que les negociacions del conveni del camp continuïn per donar resposta a les reclamacions dels treballadors però que siguin també assumibles per part de la pagesia, tenint en compte que el sector pateix unes davallades de preus sovint al límit de la viabilitat de les explotacions. Pel que fa a la campanya agrària d'enguany, UP preveu que sigui similar a la de l'any anterior pel que fa al volum de contractació. Tot i que reconeixen que les condicions meteorològiques han retardat l'inici de la campanya unes setmanes, el sindicat preveu un increment de la necessitat de mà d'obra en les pròximes setmanes, sobretot per a la collita de fruita dolça i, més endavant, en zones vitivinícoles per l'esporga en verd i per la verema posterior. Unió de Pagesos també demana als sindicats obrers que evitin que es generi un clima de tensió en la campanya agrària, ja que "no és positiu per a ningú". Recorden que el principal objectiu d'UP és que la pagesia pugui disposar de la mà d'obra necessària a cada moment i que els treballadors disposin de les capacitats necessàries per dur-la a terme. Per al sindicat, és igualment prioritari que aquests treballadors puguin desenvolupar la seva tasca amb unes condicions dignes i d'acord amb el que marca el conveni del camp. En aquest sentit, per al sindicat, és imprescindible que es compleixi el conveni del camp i que s'exerceixi un control de les empreses de treball temporal i de les d'intermediació perquè el conveni sigui respectat i no treballin amb comissionistes. També cal que els ajuntaments continuïn tenint en compte les necessitats humanes de les persones que cerquen una feina i no la troben, afegeixen. Pel que fa a la borsa de treballadors que Unió de Pagesos gestiona a través de la Fundació Pagesos Solidaris, el sindicat ha atès un 50% més de persones que l'any passat en les mateixes dates. Des del sindicat expliquen que aquest increment ha estat possible gràcies a la creació d'una xarxa de 28 entitats d'inserció (ajuntaments, consells comarcals i entitats privades, entre altres) que compta amb 49 punts d'atenció per facilitar la inscripció al treball agrícola des dels llocs de residència habitual i evitar els desplaçaments pel territori per inscriure's, afavorint així el sistema de contractació de proximitat. Totes les persones ateses reben orientació social i laboral que inclou l'elaboració del currículum i informació sobre les campanyes agràries, entitats d'inserció i d'intermediació del territori, i explicació de les condicions laborals segons conveni.

Summary: UP reclama millores en els allotjaments de temporers i un conveni del camp que beneficiï treballadors i pagesos


Deu dotacions dels Bombers han estat activades aquest dimarts a la tarda per apagar un incendi que afecta totalment un taller mecànic d'uns 400 metres quadrats distribuïts en una sola planta al número 140 de l'Avinguda Catalunya d'Alcarràs (Segrià). L'avís de l'incident s'ha produït a les cinc de la tarda i segons informen els Bombers no hi consten ferits. Els membres del cos d'emergències treballen per apagar el foc, que crema intensament per la presència de productes inflamables a la instal·lació. La nau no té cap mena de construcció a sobre, per la qual cosa no es descarta que la teulada resulti afectada. Sí té edificis a la vora per darrere, tot i que de moment no s'indica que es pugui propagar.

Summary: Deu dotacions dels Bombers activades per apagar un incendi que afecta tot un taller mecànic a Alcarràs


Els grans distribuïdors han assegurat que "no cal" comprar de forma "desproporcionada" per temor al coronavirus. En un comunicat, l'Associació Nacional de Grans Empreses de Distribució (ANGED) diu que l'activitat de les botigues, la cadena de subministrament, la logística i l'abastiment estan "garantits" i funcionen "correctament". També ho defensa l'Associació d'Empreses de Fabricants i Distribuïdors (AECOC), que diu que es garanteix l'accés als productes "tan en situacions de normalitat com extraordinàries".  Tot i admetre un "fort increment de la demanda" en algunes botigues i per determinats productes durant la jornada de dilluns, especialment a Madrid i Vitòria, des de l'organització ANGED asseguren que els supermercats tenen capacitat de fer font a l'augment "puntual" de la demanda. "No cal fer un abastiment desproporcionat d'aliments i productes", afirmen.  AECOC diu que les empreses "tenen capacitat de fer arribar productes des de les plataformes a les botigues en menys de 24 hores" i que les botigues estan col·locant els productes més demandats "amb més freqüència de l'habitual perquè no faltin existències".  Els distribuïdors recorden que a Espanya hi ha un dels sistemes de distribució alimentària "més eficients d'Europa" amb un model de "proximitat" que inclou 400 plataformes logístiques arreu del territori i que pot oferir abastament eficient a més de 24.300 botigues.  "Les empreses del sector estan fent tots els esforços i treballant a ple rendiment perquè no falti cap producte als punts de venda", afirmen des de l'AECOC.

Summary: Els grans distribuïdors diuen que "no cal" comprar de forma "desproporcionada" perquè es pot garantir l'abastiment


El Consell Social de la Llengua Catalana ha emès una declaració en què defensa el dret a declarar en català en el judici a l'1-O. Així, sosté que una interpretació correcta de l’ordenament jurídic espanyol i els tractats internacionals hauria de comportar "almenys el mateix dret a declarar en una llengua oficial del territori on es van produir els fets" o, com a mínim, el dret a disposar d’ofici de traducció simultània, i no consecutiva. Davant del que entén com a "dificultats" plantejades pel president de la sala del Suprem, l'òrgan considera que en un estat amb diverses llengües oficials és "inacceptable que els acusats no tinguin dret a ser jutjats per un tribunal que comprengui la llengua oficial que utilitzen". Pel Consell, la situació atempta contra els principis jurídics de la immediació i el de defensa. També considera que el principi de publicitat s’hauria pogut garantir amb solucions com auriculars, subtitulació en pantalles, entre d'altres. "Aquestes solucions haurien permès als acusats exercir el dret a utilitzar una llengua oficial com la catalana", s'especifica en un comunicat de l'ens.   L’òrgan d’assessorament, consulta i participació social en la política lingüística de la Generalitat de Catalunya, sosté que la impossibilitat de poder utilitzar el català en aquest judici és fruit d’una interpretació "extremadament restrictiva" de la Llei orgànica del poder judicial, de la Carta europea de les llengües regionals o minoritàries i de la resta de disposicions que regulen tant els drets lingüístics com el dret a un judici amb totes les garanties.

Summary: El Consell Social de la Llengua Catalana critica que els acusats no puguin declarar en català


La Passió d’Olesa ha aixecat el teló aquest diumenge al matí amb la primera d’una desena de representacions que s’allargaran fins l’1 de maig. Com a tret diferencial, enguany s’ha apostat per donar més força a la música i els efectes de llum en l’espectacle. A nivell escènic, el director, Ignasi Campmany, ha destacat que s’ha volgut posar en valor l’anomenat segon repartiment i s’ha decidit donar petites escenes a aquells actors que no són principals. “Aquestes petites accions mostren un poble que és viu”, ha destacat el director i, a més, ajuden a fer “més propera i més realista” la representació. Per primera vegada s’ha programat un dia de l’espectador que serà el proper 24 de març.

Summary: La Passió d’Olesa enceta un nou cicle de representacions amb l’accent posat en el segon repartiment


L'eurocomissari d'Immigració, Dimitris Avramopoulos, ha celebrat aquest dilluns la decisió del govern espanyol d'oferir-se per acollir el vaixell Aquarius. En una piulada poc després de l'anunci de La Moncloa, Avramopoulos ha assegurat que el desembarcament a València "per raons humanitàries" és "solidaritat real posada en pràctica, tant cap a les persones vulnerables i desesperades com cap a la resta d'estats membres de la UE". Precisament aquest migdia la Comissió Europea ha reclamat a Itàlia i Malta una "solució ràpida" per "imperatiu humanitari" pels 629 refugiats atrapats al vaixell de Metges Sense Fronteres i l'ONG SOS Mediterranée. Francis Vallat, president de SOS Mediterranée França ha assegurat en un comunicat de l'organització que actualment l'Aquarius "es troba en 'stand-by' en aigües internacionals entre Malta i Itàlia, a l'espera urgent d'instruccions sobre el port segur que serà designat per les autoritats marítimes competents".   Per la seva banda, el primer ministre maltès Joseph Muscat -que igual que l'italià ha rebutjat que l'embarcació atraqués als seus ports-, ha agraït a Pedro Sánchez que aculli l'Aquarius "després que Itàlia hagi trencat les normes internacionals" i ha anunciat en una piulada que Malta enviarà "subministraments nous" al vaixell. "Haurem de seure i debatre com evitar que això torni a passar, és un problema europeu", ha sentenciat Muscat. Itàlia va denegar permís a l'Aquarius per atracar a les seves costes diumenge i el ministre de l'Interior, Matteo Salvini, del partit d'extrema dreta de la Lliga Nord, va exigir que els acollís Malta. De fet, Salvini va acusar el país de no rebre mai vaixells de rescat humanitari. El govern maltès, però, s'hi va negar, assegurant que Itàlia estava vulnerant les lleis internacionals i creant "perills" al mar.

Summary: Brussel·les sobre la decisió del govern espanyol d'acollir l'Aquarius: "Això és solidaritat real"


El candidat dels socialistes a presidir la Comimssió Europea, Frans Timmermans, ha afirmat sobre els presos que “violar la constitució té conseqüències”. “Si vols canviar coses en un país i no estàs d’acord amb la constitució tens dret a voler canviar-la però no pots violar-la”, ha dit. Així ho ha assegurat a preguntes d’un periodista després de participar en el debat entre candidats d’aquest dimecres a l’Eurocambra. Al seu torn, també en una breu atenció als mitjans, la candidata dels Verds, Ska Keller, ha reafirmat la posició del partit amb Catalunya. “Promovem el diàleg”, ha afirmat assegurant que les parts han de parlar i que cal assegurar que “la tensió no escala”. “Calen esforços de totes dues bandes i així pot anar en bona direcció”, ha conclòs.  En una línia similar s’ha expressat Nico Cué, de l’Esquerra Europea, que ha considerat que “tota democràcia ha de tenir capacitat de resoldre els problemes al voltant d’una taula i no ficant la gent a la presó”. En la seva resposta, Timmermans també ha afegit que “per sort” Espanya va votar per Pedro Sánchez el 28-A i n’ha destacat que és “partidari” del diàleg matisant que el diàleg és “dins de la constitució”.  A més, ha reiterat -com ja ha afirmat en altres ocasions- que Espanya és una democràcia “que respecta l’estat de dret i els drets fonamentals”.

Summary: Timmermans, sobre els presos: “No pots violar la constitució, fer-ho té conseqüències”


L'arquitecte i urbanista Oriol Bohigas ha rebut aquest dijous a la tarda la Medalla d'Or de la Ciutat que atorga l'Ajuntament de Barcelona. Els arquitectes Ramon Faura i Francesc Pla han fet la glossa del guardonat. Bohigas, responsable d'obres com el Disseny Hub Barcelona o la Casa Meridiana, ha rebut el premi de la mà de l'alcaldessa, Ada Colau, en un acte celebrat al Saló de Cent de l'Ajuntament en què també ha participat la tinenta d'alcaldia Janet Sanz. Bohigas, que va ser regidor de cultura del consistori barceloní a principis dels anys noranta, ha estat reconegut pel "paper decisiu" en la definició actual de la ciutat, per la contribució en la transformació de la metròpoli arran dels Jocs Olímpics i per la recuperació d'edificis industrials. En el decurs de l'esdeveniment hi ha hagut una actuació musical a càrrec de Clàudia Schneider i Toni Comas, i s'ha pogut veure un fragment d'una entrevista d'Antoni Bassas a Bohigas per al diari 'Ara'.

Summary: Oriol Bohigas rep la Medalla d'Or de la Ciutat de l'Ajuntament de Barcelona


La Guàrdia Civil ha localitzat paperetes per votar al referèndum de l'1 d'octubre en una nau a Bigues i Riells (Vallès Oriental), segons han confirmat a l'ACN fonts de la investigació. En aquest nau hi ha trobat paperetes amb les opcions del 'sí' i el 'no' i altre material relacionat amb la convocatòria. En aquests moments, agents del cos estan comptabilitzant el material que s'ha trobat. Un dels detinguts aquest dimecres en l'operació oberta per la Guàrdia Civil està vinculat a una nau que conté material electoral, segons fonts policials. Aquest dimarts, la Guàrdia Civil va intervenir a l'empresa de distribució postal Unipost més de 45.000 notificacions per a les meses electorals.

Summary: La Guàrdia Civil localitza paperetes del referèndum de l'1-O en una nau de Bigues i Riells


JARC-COAG reclama a l'Entitat Estatal d'Assegurances Agràries (Enesa) millores en l'assegurança de fruita seca amb vista a la pròxima campanya "perquè les cobertures s'ajustin a la realitat de les noves plantacions". L'organització agrària adverteix que l'increment del 20% de la prima que ha de pagar el productor és "totalment desmesurat" en relació amb l'augment dels preus en origen. Altrament, JARC-COAG ha tornat a denunciar que les cotitzacions de l'ametlla a la Llotja de Reus durant el 2015 han estat de mitjana 0,62 euros per quilo més baixes que les de Mercamurcia, situació que "perjudica els productors catalans". El sindicat remarca que el diferencial assolit entre les cotitzacions d'una i altra llotja és el més alt de la història.   L'organització agrària demana a Enesa que a les noves plantacions se'ls assigni una producció assegurada per hectàrea més alta. En aquest sentit, el cap sectorial de la fruita seca de JARC-COAG, Sisco Esquerda, considera que "cal aplicar una taula de rendiments per aquesta assegurança que s'ajusti a la realitat de les plantacions amb varietats de floració tardana o en regadiu". "En cas que es produeixi un sinistre, no compensa, perquè el rendiment del conreu (la producció per hectàrea) és més alt que el recollit a l'assegurança", ha explicat. Una altra de les peticions que fa JARC-COAG per al nou Pla d'Assegurances d'Enesa és que s'ajusti la línia de l'assegurança, de forma que aquesta permeti unes cobertures atractives que responguin a la realitat de cada explotació i s'incentivi la contractació. Tot i estar d'acord en què els preus assegurables s'han d'incrementar d'acord amb l'augment de les cotitzacions de mercat, el sindicat considera que l'increment que es planteja de la prima a pagar pel productor resulta "totalment desmesurat", ja que per la pròxima campanya està previst que pugi una mitjana del 20%. Per tal d'augmentar la contractació de l'assegurança, el sindicat proposa que es pugui aplicar una taula de rendiments que s'ajusti a la realitat de les noves plantacions, igual que ja es va fer amb la de l'olivera. Segons dades d'Agroseguro corresponents al 2014, la superfície assegurada de fruita seca a l'estat espanyol era de 35.461 hectàrees i 24.9560 tones, xifres que només representen el 6,23% de la superfície conreada i el 9,1% de la producció assegurable.  Diferencial rècord entre les llotges de Reus i Múrcia Pel que fa a preus, JARC-COAG continua denunciant les diferències de cotitzacions que existeixen entre les llotges de Reus i la llotja estatal de l'ametlla de Mercamurcia. Segons el sindicat, les cotitzacions a Múrcia durant el 2015 han estat de mitjana 0,62 euros per quilo de gra més elevades que les de Reus, essent la diferència més alta de la història. El 2011, la diferència només era de 0,22 cèntims per quilo de gra. Així, el preu mitjà a Reus l'any passat va ser de 7,58 euros per quilo de gra, mentre que el de Mercamurcia va arribar als 8,21. Actualment, la cotització de la varietat d'ametlla Comuna a la Llotja de Reus és de 6,00 euros per quilo de gra i a la de Mercamurcia, de 6,53.

Summary: JARC demana millorar l'assegurança de la fruita seca perquè la cobertura s'ajusti a la realitat de les noves plantacions


La secció segona de l'Audiència Provincial de Barcelona ha condemnat un home a quatre anys de presó per un delicte d'abús sexual a un jove menor d'edat. També el condemna a sis mesos de multa amb una quota diària de 10 euros per un altre delicte de trencament de mesura cautelar en grau de temptativa. L'Audiència considera provat que entre el març i el juliol del 2016 el condemnat va fer "tocaments, carícies i massatges" a diferents parts del cos "inclosos els genitals" a un veí menor d'edat tutelat per la Direcció General d'Atenció a la Infància i Adolescència (Dgaia) i sota la guarda de la seva àvia. La tieta del menor va denunciar els fets al jutjat d'instrucció número 8 de Barcelona, que va imposar al denunciat la prohibició d'acostar-se a la víctima a menys de 200 metres. Amb tot, el relat judicial dona com a fet provat que dies després d'aquesta mesura cautelar va enviar missatges de Whatsapp al menor. A més, també es considera provat que el noi es va trobar el condemnat "en diverses ocasions" després de la imposició de les prohibicions. De resultes d'aquests fets, indica el tribunal, el menor va patir una situació de "malestar emocional" que va necessitar tractament psicològic especialitat a l'Hosptial Sant Joan de Déu de Barcelona. El condemnat també haurà de pagar les costes del judici. A més, en concepte de responsabilitat civil, se li imposa indemnitzar el menor afectat amb la quantitat de 1.000 euros. A més, no es podrà acostar a la víctima, al seu domicili ni al lloc de treball o qualsevol altre que freqüenti a una distància inferior a 200 metres. Tampoc s'hi podrà comunicar durant quatre anys.

Summary: L'Audiència de Barcelona condemna a 4 anys de presó un home per abusar sexualment d'un menor


L'Agència de Residus de Catalunya (ARC) ha atorgat ajuts per valor de 1.265.866 euros corresponents a 317 peticions per a la retirada de materials d'aïllament i de la construcció amb amiant. Els ajuts permetran la retirada de 1.012 tones d'amiant. Els beneficiaris són propietaris de béns immobles amb elements d'amiant procedents de la construcció i que impulsin el seu desamiantatge. De les 317 peticions 219 corresponen a particulars i comunitats de propietaris. La finalitat és promoure i fomentar la retirada d'aquest tipus de residus amb les òptimes condicions, per a contribuir a la millora ambiental i la minimització del risc que aquest material comporta per a la salut pública. Entre els beneficiaris hi ha 127 propietaris de la regió metropolitana de Barcelona, 56 de Girona, 45 de la Catalunya central, 33 de les Terres de l'Ebre, 25 del Camp de Tarragona, 24 de les Terres de Lleida i 7 de l'Alt Pirineu i aran. L'import de l'ajut inclou la manipulació i retirada de l'amiant per les empreses inscrites al Registre d'Empreses amb Risc d'Amiant (RERA), el seu transport i la gestió i tractament dels residus d'amiant amb les empreses inscrites al Registre general de persones gestores de residus de Catalunya (RGPGRC). La majoria de residus d'amiant sorgeixen dels enderrocs, de les reparacions i de les operacions de retirada de materials amb amiant en edificis, instal·lacions i maquinària i s'han de recollir separats de la resta de residus que es puguin generar.

Summary: L'Agència de Residus atorga ajuts per retirar més de mil tones d'amiant per valor d'1,2 MEUR


L’entitat Àrea Metropolitana de Barcelona (AMB) ha constatat desperfectes a la majoria de les 41 platges metropolitanes durant el darrer cap de setmana a causa del temporal. Les afectacions més importants en mobiliari s’han constatat a les platges del nord, la de Montgat, la de Badalona i la de Sant Adrià. Al sud es destaquen els desperfectes al Prat de Llobregat. En concret, AMB indica que gran quantitat de passeres d’accés a la sorra han quedat desplaçades i trencades. Caldrà substituir-ne unes 150, el que suposa uns 500 metres lineals d’aquest equipament. Algunes dutxes necessitaran reparació després de quedar malmeses per l’onatge, i serà necessari reparar part de la instal·lació d’aigua a les platges de Badalona i Montgat. A banda caldran tasques especials de neteja, atès que sobre la sorra ha quedat una gran quantitat de residus. L’AMB, administració competent en el manteniment d’aquestes platges, ja ha iniciat els treballs de reparació i condicionament, i dedicarà una quantitat extra de personal i mitjans a fer front a l’episodi, segons ha explicat a través d’un comunicat.  L’entitat calcula que les feines de neteja estaran enllestides aproximadament en una setmana, i que la restitució de tots els equipaments i mobiliari s’allargarà fins a principis de febrer. També es buidarà la sorra de davant de sobreeixidors i conduccions d’aigües pluvials, perquè l’aigua pugui arribar sense problemes al mar en cas de noves pluges.   AMB també ha indicat que, de la seva banda, el Ministeri d’Agricultura i Pesca, Alimentació i Medi Ambient s’encarregarà de redistribuir adequadament la sorra, ja que algunes platges n’han acumulat i altres n’han perdut.   Finalment l’entitat recorda que aquest temporal ha tingut lloc quan ja havia enllestit les feines de neteja i condicionament d’un episodi similar que va tenir lloc el 20 de desembre.

Summary: L’AMB constata desperfectes a la majoria de les 41 platges metropolitanes a causa del temporal


El secretari general de Vicepresidència i d'Economia i Hisenda, Albert Castellanos, ha dubtat que l'executiu de Pedro Sánchez vulgui el suport dels grups independentistes per aprovar els comptes generals de l'Estat per al 2019 davant l'absència de gestos. "El vicepresident del Govern [Pere Aragonès] no ha rebut cap trucada formal per aprovar els pressupostos", ha dit Castellanos en una entrevista amb l'ACN. "Ens plantegem fins a quin punt volen comptar amb el nostre suport", ha afirmat l'alt càrrec d'ERC, que ha opinat que el govern espanyol "té marge" per fer uns gestos que Castellanos veu "possibles" i "factibles". El secretari general del departament encapçalat per Aragonès ha assegurat que no entraran a valorar els pressupostos de l'Estat fins que no hi hagi algun moviment de l'executiu de Sánchez, ja que la situació és "d'excepcionalitat i repressió".    "No dic que no acabi fent aquests gestos però com no els ha fet no podem entrar a valorar aquests comptes", ha defensat Castellanos, que ha argumentat que hi ha una "diferència substancial" entre la negociació dels pressupostos de l'Estat i els de la Generalitat que ve marcat pel context polític. "Aquest debat no es produeix en un context de negociació política estàndard", ha remarcat el secretari general, que ha afegit que una condició prèvia a l'anàlisi de les partides de l'Estat destinades a Catalunya és que demostri "de forma clara i evident si [el govern espanyol] s'alinea o no amb la ultradreta en aquest judici que esta a punt de començar". Castellanos ha opinat que els comuns poden entendre la reticència dels grups independentistes i que els comptes catalans i espanyols representen "dues esferes de debat diferents". El secretari general ha explicat que, en canvi, les condicions del PSC per negociar els pressupostos de la Generalitat "no eren assumibles", ja que a les dues reunions que han mantingut els demanaven reciprocitat amb els comptes de l'Estat, "sense més", i que renunciessin a exigir el dret a l'autodeterminació. Per això, Castellanos ha recordat que les negociacions amb els socialistes no van continuar a diferència dels comuns.  Sortida del FLA i tornada als mercats Sobre l'abandonament del Fons de Liquiditat Autonòmica (FLA), Castellanos ha celebrat que acollir-se al Fons de Facilitat Financera (FFF) dona "molta menys condicionalitat" que fer-ho al FLA. "No tornarà a passar el que passava els últims anys i és que el govern de l'Estat posava condicions no estrictament financeres per a la concessió dels crèdits" la qual cosa "condicionava políticament la Generalitat per via del FLA", ha dit el secretari general. A banda, Castellanos ha assegurat que els interessos que s'han pagat des de l'inici del FLA, el 2012, representen aproximadament un terç del pressupost del departament de Salut.  El secretari general ha insistit que els mecanismes de liquiditat estatal "són una càrrega financera" que la Generalitat assumeix "fruit de les insuficiències del sistema de finançament". L'alt càrrec ha apuntat que l'abandonament del FLA és una "primera passa" perquè la Generalitat pugui tornar a sortir als mercats, un escenari que "en cap cas serà abans del 2020" i es farà en funció de la qualificació creditícia que facin les agències de ràting de la Generalitat.  "Per a nosaltres seria una bona notícia perquè no només donaria una imatge de solvència del que és la Generalitat si no que també minimitzaria riscos i dependències pel que fa al nostre finançament", ha dit Castellanos, que ha recordat que el 90% del deute de la Generalitat es paga a través del finançament autonòmic. Segons Castellanos, les agències de qualificació posen dues condicions per millorar el ràting de Catalunya: Assolir els objectius de dèficit i l'estabilitat política, que implica una relació "fluïda" entre el govern català i l'espanyol. El secretari general ha assegurat que la Generalitat és "capaç" de complir amb els objectius de dèficit i, concretament, "està en condicions de fer-ho el 2018". Pel que fa a l'estabilitat política, Castellanos ha dit que el Govern compleix amb la seva part, ja que "manté compatibilitzada" l'agenda de "lluita contra la repressió i de seguir reivindicant el dret a l'autodeterminació" amb una "agenda de gestió".  Tanmateix, ha lamentat que hi ha "decisions que condicionen l'estabilitat política que estan en mans de l'Estat" i la Generalitat no pot "determinar" si el govern espanyol "decideix alinear-se amb la ultradreta a través de l'Advocacia de l'Estat amb acusacions infundades sobre els presos polítics", la qual cosa condiciona la relació entre executius.

Summary: Castellanos dubta que Sánchez vulgui el vot dels independentistes als comptes de l'Estat davant l'absència de gestos


La portaveu de Cs, Lorena Roldán, ha exigit al president de la Generalitat, Quim Torra, que "deixi ja d'amenaçar amb referèndums il·legals" i convoqui eleccions al Parlament "d'una vegada per totes". Ho ha dit en un acte que el partit ha organitzat a Barcelona coincidint amb la Diada de l'11 de setembre i en què han col·locat una gran lona en un xamfrà –en obres– de la cruïlla de la Via Augusta i l'avinguda Diagonal. A la pancarta, en què hi apareix el cor tribandera de la formació, també s'hi pot llegir el missatge 'Catalunya som tots. Avui i sempre'. La lona fa referència a la Diada i critica, com també ha fet Roldán, que l'independentisme s'hagi "apropiat" de la festivitat. "És un dia trist", ha dit la dirigent taronja, perquè "no representa tots els catalans". Així ha respost Roldán al missatge institucional que Torra va oferir anit i en què va apel·lar a exercir l'autodeterminació amb "coratge" perquè la democràcia viu "sota un setge llarg i penós". Per a qui serà la candidata de Cs a la Generalitat, el president català va aprofitar el discurs "per insistir amb la seva amenaça" a l'Estat "i continuar trepitjant i vulnerant els drets de tots els ciutadans". També ha insistit que demanaran la compareixença de Torra al Parlament perquè expliqui el cost dels actes oficials de la Diada, en els quals hi veu "propaganda separatista" i "homenatges a aquells que van fer un cop d'Estat", en referència als impulsors del referèndum de l'1 d'octubre de 2017. Roldán ha assistit a l'acte acompanyada de diversos diputats i regidors de la formació com el president del grup parlamentari, Carlos Carrizosa; el portaveu adjunt a la cambra catalana, Nacho Martín Blanco, i la líder del grup municipal a Barcelona, María Luz Guilarte. Tots ells han aprofitat l'ocasió per fotografiar-se amb la lona col·locada expressament per a l'ocasió.

Summary: Roldán exigeix a Torra que "deixi d'amenaçar amb referèndums il·legals" i convoqui eleccions "d'una vegada per totes"


Tots els grups parlamentaris catalans han votat a favor aquest dijous de la convalidació del decret llei de creació del registre de parelles estables,  impulsat pel Govern el passat 6 d'octubre. El registre es posarà en funcionament abans de quatre mesos i s'hi podran inscriure totes les parelles residents a Catalunya. Després de la sentència del Tribunal Constitucional de l'any passat, serà necessari estar-hi registrat durant almenys dos anys per accedir a la pensió de viduïtat i, a més, s'hauran d'acreditar cinc anys de convivència. Fins ara, una parella de fet catalana en tenia prou amb certificar dos anys de convivència –sense registres- per accedir a la pensió.

Summary: El Parlament convalida el decret llei de creació del registre de parelles estables per garantir la pensió de viduïtat


El president del comitè d'empresa de Seat, Matías Carnero, defensa en una entrevista a 'El Periódico' la importància de la marca de l'automobilística respecte a Cupra, d'on prové el nou president, Wayne Griffiths. "Seat és la marca primària, i Cupra és un complement. El risc que tenim és que ens canviïn aquesta tendència", destaca Carnero, que explica que va advertir al president del grup Volkswagen, Herbert Diess, que no li permetria fer "polítiques contra la marca Seat i a favor de Cupra". "Hem d'anar en paral·lel", avisa. De fet, Carnero creu que a Griffiths "no li posaran fàcil des d'Alemanya", i confessa que, en el seu parer, a la central "tenen mania" a Seat. "Estem vetats pel propi consorci en alguns mercats. No podem anar al llatinoamericà, no ens deixen. Per què? Ells sabran", diu.  "Cupra ens aporta rendiment econòmic per cotxe venut, valor afegit. Seat ens deixa benefici i una gran rendibilitat per volum. Ja li vaig dir a Diess que no vull que Seat es converteixi en una Nissan", explica el president del comitè d'empresa.  El sindicalista, de la UGT, es mostra convençut que la planta de Martorell tindrà un model elèctric. "La data no és concreta, però no negaré que hi ha hagut converses entre el govern i Seat per crear una plataforma electrificada a la península ibèrica", afirma. "Jo crec que el 2027 hi haurà un cotxe elèctric a Martorell, sí o sí. I seria el substitut natural del model Ibiza", afegeix.  Amb tot, Carnero recorda que es pot exigir "poc" a Volkswagen sobre el cotxe elèctric si no hi ha una bona electrificació arreu de l'Estat. "El debat està en els ajuts, com a Polònia, on a les fàbriques que han muntat els han donat 400 milions", precisa.  Pel que fa al futur de la fàbrica, Carnero aposta per aconseguir que Martorell tingui una "línia multimarca" per poder fabricar Seat "o qualsevol altre cotxe". També destaca que cal ampliar les dos línies que hi ha de pintura, perquè siguin tres. "Si volem optar a tenir volums afegits o addicionals, hem d'invertir per una major capacitat en pintura de 2.600 cotxes al dia, són 600.000 cotxes a l'any", precisa.  "La inversió potent és la pintura, i tenim espai. Crec que es farà. És la intenció, amb part dels 5.000 milions d'euros previstos", conclou.

Summary: Matías Carnero: "Seat és la marca primària i Cupra un complement, el risc que tenim és que ens canviïn la tendència"


El líder de Vox critica l'acord del PSOE amb el "comunisme bolivarià" ACN Madrid.-El líder de Vox, Santiago Abascal, ha acusat aquest dimarts el PSOE s'abraçar-se al "comunisme bolivarià", en referència a Podem. En un twit pocs minuts després de l'aununci de preacord entre PSOE i Podem, Abascal ha afirmat que els socialistes pacten "amb els aliats d'un cop d'Estat a meitat d'un cop d'Estat". A més, ha advertit que farà Sánchez "responsable de cada dany que produeixin a la convivència i a l'ordre constitucional".

Summary: Abascal acusa Sánchez d'abraçar "els aliats d'un cop d'Estat"


L'Audiència de Girona ha començat a jutjar, aquest dilluns, un acusat que s'enfronta a 28 anys de presó per portar dones enganyades des de Bulgària i obligar-les a exercir la prostitució a la carretera N-II a les comarques gironines. És el suposat líder d'una trama que l'Audiència de Girona ja va jutjar i condemnar el gener del 2017. L'acusat, que només ha respost a les preguntes de la defensa, ha assegurat al judici que "mai" ha obligat cap dona a prostituir-se i que entre els anys 2008 i 2011 –quan la fiscalia situa els fets- no residia al país. Entre les tres víctimes alliberades per la Policia Nacional hi havia una menor d'edat, que va arribar al país amb 17 anys per, suposadament, treballar al sector de l'hostaleria.

Summary: Jutgen un acusat que s'enfronta a 28 anys de presó per portar dones enganyades i forçar-les a prostituir-se a l'N-II


SonarPlanta, la col·laboració entre el Festival Sónar i la Fundació Sorigué per produir una macroinstal·lació que es mostra dins del festival, porta enguany la signatura de l’estudi Semiconductor. Experts en la fusió de ciència i art, els britànics s’han inspirat en la morfologia dels estrats de terra de l’entorn de Planta (el complex industrial de la Fundació a Lleida) per crear ‘Earthworks’. El projecte es mostra amb un conjunt de cinc pantalles gegants, on es reproduiran gràfics animats inspirats en la representació dels fenòmens geològics que fan els simuladors analògics, i s’escoltarà el so d’aquests fenòmens per mitjà de la seva acceleració fins a obtenir freqüències audibles pels humans.  Art i ciència es donen la ma novament en la tercera edició de SonarPlanta. Enguany a més, per primera vegada els artistes encarregats de realitzar-lo s’han inspirat en un centre de producció de la Fundació Sorigué, concretament en els estrats de terra de l’entorn de Planta, el complex industrial del grup Sorigué a Balaguer.  L’estudi britànic Semiconductor, integrat per Ruth Jaman i Joe Gernhardt, té una llarga trajectòria en l’àmbit de l’exploració de la naturalesa material del món, en com aquesta es captura en el món científic i en expressions artístiques associades. Anteriorment, Semiconductor ha realitzat residències en centres d’investigació científica com la NASA o el Museu d’Història Natural de l’Institut Smithsonian de Washington, entre altres projectes.  En aquest cas, els dos investigadors, interessats en l’evolució geològica de la Terra, van quedar sorpresos en observar els diversos estrats de terra de la gravera del Corb. A partir d’aquí es van interessar en conèixer “com la ciència llegeix el paisatge i la seva formació al llarg dels anys” –ha exposat Jaman aquest dimarts- la qual cosa els va dur a visitar laboratoris de modulació analògics concretament els de la Facultat de Ciències de la Terra de la Universitat de Barcelona, que ha col·laborat amb el projecte.  A partir de les modulacions produïdes en els registres sísmics i inspirant-se també en el concepte d’estrats que van configurant el subsòl al llarg del temps, Semiconductor, ha creat uns gràfics multicolors que es projectaran en cinc grans pantalles intercalades. Els gràfics, al seu torn, s’activen a partir d’aquestes dades sismogràfiques convertides en so (que es reproduirà en paral·lel).  Aquesta conversió consisteix exclusivament en “l’acceleració” de les gràfiques –que contenen informació a molt llarg termini- fins a obtenir unes corbes de freqüència que són audibles per a nosaltres. Es tracta, doncs, d’una traducció exacta de “com sona la Terra”, i no pas d’una projecció o recreació feta pels artistes. La seva tasca ha consistit en seleccionar aquells esdeveniments sísmics (erupcions, terratrèmols, etc.) que els resultaven “interessants” a nivell gràfic i de traducció sonora.  ‘Earthworks’ pretén emular l’evolució geològica de la Terra a través dels segles, per bé que es tracta d’una selecció de moments geològicament destacats i escollits arbitràriament. Des de la formació del globus i fins a l’era actual, que en ciència es coneix com l’Antropocè, és a dir, que es defineix per l’impacte de les activitats humanes al nostre ecosistema. Per reflectir el moment present, els dos artistes han treballat amb dades obtingudes de les excavacions amb maquinària a la gravera del complex industrial de Sorigué,  Planta.  Tant el comissari de Sónar+D, José Luís de Vicente, com el co director de Sónar, Enric Palau, han remarcat aquest dimecres el concepte i “la pregunta” que hi ha darrere el projecte SonarPlanta: Quin és el paper dels artistes en els entorns d’innovació?. Una de les matèries d’aquesta qüestió són “els grans conjunts de dades científiques”, ha subratllat de Vicente. “Nosaltres fem servir les dades com un altre artista faria servir pintura o pedres per donar forma a l’obra”, ha il·lustrat Joe Gernhardt. Reflexió ambiental al Sónar  La reflexió sobre l’escalfament de la terra i el canvi climàtic serà un fil conductor del festival aquest any, ha assegurat Ferran Palau. Més enllà del treball de Semiconductor, Palau s’ha referit al concert inaugural del festival a càrrec de John Luther Adams i l’OBC a L’Auditori, que porta per títol ‘Become Ocean’ i que s’inspira precisament en la fosa del casquet polar; la peça de l’estudi ecologista del dissenyador Olafur Eliasson ‘Little Sun’ (a Sónar+D); i també la participació de l’artista Anohni (ex Antony and the Johnsons), que presentarà el seu treball ‘4 degrees’, com a denúncia i alerta sobre l’amenaça de pujada de temperatura límit de la Terra.

Summary: Els britànics Semiconductor faran sonar l’evolució geològica de la Terra en la tercera edició de SonarPlanta


Els Mossos d'Esquadra imparteixen sessions de formació a treballadors de les administracions locals i de la Generalitat a les Terres de l'Ebre que s'encarreguen de compres i pagaments a proveïdors per evitar les "estafes digitals". Segons ha explicat el delegat del Govern a les Terres de l'Ebre, Xavier Pallarés, la iniciativa va sorgir, de fet, arran dels casos patits pel Copate i l'Hospital Comarcal d'Amposta, víctimes de fraus de 400.000 euros i 43.000 euros, respectivament, donats a conèixer per l'ACN. De moment, els Mossos han impartit la formació a 93 treballadors d'ajuntaments, consells comarcals i ens municipals. El pròxim 10 de juliol serà el torn dels empleats de la Generalitat que treballen en serveis de compres i tresoreria.  En la compareixença posterior al Consell de Direcció de l'Administració de la Generalitat a les Terres de l'Ebre, Pallarés ha anunciat que el pròxim 23 de juliol es reunirà, després de molt temps sense fer-ho, la Comissió per la Sostenibilitat de les Terres de l'Ebre per abordar el projecte de minitransvasament de l'Ebre a Santander que podria aprovar aviat el govern espanyol. El conflicte dels ajuts pels aiguats D'altra banda, el delegat del Govern ha avançat que el conflicte per la transferència dels 6,9 milions d'euros en ajuts estatals pels aiguats de 2018 als ajuntaments ebrencs està "en vies de resolució" i ha situat les desavinences en qüestions tècniques "que s'han de discutir a Madrid". Ha centrat el problema en el cas d'Alcanar, que va acreditar danys per més de vuit milions d'euros, la meitat dels quals ha d'aportar el mateix ajuntament.  Pallarés descarta que la manca d'entesa hagi d'obligar a retornar els fons a l'Estat però reclama que es compleixin requisits de certificació de la despesa per efectuar el pagament i que es garanteixin les aportacions dels municipis. Segons apunta, pròximament el Departament de Governació convocarà reunions tècniques i polítiques als municipis afectats resoldre un problema "econòmic i d'encaix".

Summary: Els Mossos formen personal de l'administració local i la Generalitat a les Terres de l'Ebre per evitar estafes digitals


L'exlíder d'Unió Josep Antoni Duran i Lleida creu que l'indult pot ser una "solució" en cas que el Suprem condemni els polítics empresonats. Així ho fa constar al llibre 'El risc de la veritat' (Proa, 2019), on l'exconseller adverteix que, si no hi ha absolució, el conflicte entre Catalunya i l'Estat no es resoldrà si abans no es busca una solució per als condemnats. A més, el qui va ser cap de files de CiU al Congrés opina que l'independentisme enlaira "amb raó" la bandera de "l'abús" de la presó preventiva, però que "l'embolica amb el mantell de la demagògia populista quan la vol presentar com a repressió judicial contra l'independentisme i com a suposada mostra de manca d'independència judicial". Duran repassa la política des del final del franquisme fins al "col·lapse" del procés independentista, fent memòria de les etapes dels governs de CiU amb Jordi Pujol i Artur Mas, els dos Tripartits, i l'etapa de Carles Puigdemont fins l'actualitat. L'advocat subratlla que la solució al "problema català" exigirà un "reconeixement específic" que no requereix necessàriament la reforma de la Constitució. De fet, Duran proposa una nova disposició addicional dedicada a Catalunya que assenti les bases d'un reconeixement nacional, cultural i lingüístic. "El problema té solució, però ni s'arregla sol ni l'arregla el temps", constata. D'altra banda, l'exconseller també troba "una falta de respecte" a l'exili polític viscut durant el franquisme qualificar Puigdemont d'"exiliat". "Fins i tot és una ofensa als dirigents que han tingut la dignitat i el coratge de quedar-se a Catalunya i de donar la cara davant la justícia a costa de la seva preuada llibertat i que avui estan tancats en una presó", afegeix. Duran també escriu que l'independentisme té un "gran component populista" que força les societats a avançar cap a processos de substitució de la "democràcia liberal per l'autoritarisme". De fet, argumenta que "l'independentisme ha destruït el catalanisme, ha consolidat Cs a Espanya i ha despertat, començant per Andalusia, la dreta extrema que s'estructura a partir dels fonaments del franquisme sociològic". "Com a humanista, com a persona formada ideològicament en el personalisme comunitari, no puc ser independentista", reconeix Duran, que assegura que "a la UE l'independentisme neda a contracorrent". Finalment, l'excap d'Unió considera que amb la Declaració Unilateral del 27-O del 2017 i els acords parlamentaris del 6 i 7 de setembre del mateix any l'independentisme va perdre "tota possibilitat de reconeixement" i de "respecte" per part de la comunitat internacional.

Summary: Duran creu que l'indult pot ser una "solució" si es condemnen els polítics empresonats


El jutjat d'instrucció 1 de Blanes investiga l'alcalde d'aquesta població de la Selva, Mario Ros (PSC), per un suposat delicte de malversació de diners públics. La fiscalia va enviar el cas als jutjats després d'obrir diligències d'investigació arran d'una denúncia de Cs centrada en la col·locació de la pancarta a favor dels polítics presos a la façana del consistori. El partit, que té representació al consistori, denuncia que vuit treballadors de la Brigada Municipal van treballar en la col·locació d'una estructura al segon pis el 20 de setembre del 2018 durant la jornada laboral i que s'haurien gastat uns 332,35 euros. El portaveu a Blanes, Sergio Atalaya, ha recordat que la pancarta va ser motiu de controvèrsia després que la robessin dos cops de la façana i ha acusat l'alcalde de "vulnerar" el principi de neutralitat d'un Ajuntament. Cs celebra que el jutjat d'instrucció 1 de Blanes (Selva) hagi obert diligències prèvies per investigar l'alcalde d'aquesta localitat, Mario Ros (PSC), per un suposat delicte de malversació de recursos públics. El portaveu de la formació a Blanes, Sergio Atalaya, va presentar la denúncia el 4 de desembre del 2018 i divendres passat va rebre la notificació on es deia que la Fiscalia, després d'obrir diligències d'investigació, havia formulat denúncia als Jutjats de Blanes. Atalaya ho ha donat a conèixer aquest dimarts a Girona acompanyat del diputat de la formació Héctor Amelló. El partit considera que l'alcalde hauria comès un delicte de malversació per ordenar la instal·lació de la pancarta el 20 de setembre del 2018 en compliment d'una moció municipal aprovada uns mesos abans. Segons exposen a la denúncia, vuit operaris de la Brigada Municipal van treballar en la instal·lació d'una plataforma per penjar la bandera el segon pis amb l'ajuda d'una plataforma elevadora i durant la seva jornada laboral. A més a més, xifren el cost del material de 332,75 cèntims, una informació que han obtingut, segons Atalaya després de demanar-ho als tècnics municipals. El portaveu municipal del grup ha recordat que la instal·lació de la pancarta ja va ser motiu de controvèrsia quan uns desconeguts la van robar el 13 de setembre de l'any passat . Seguidament, el consistori la va reposar i el 15 de setembre algú la va tornar a sostreure. Finalment, el consistori va decidir posar-la a un lloc de més difícil accés al segon pis el 20 de setembre, moment en què Cs situa el delicte de malversació de diners púbics. El partit considera que amb aquesta actuació l'alcalde "vulnera" el principi de neutralitat de la institució malgrat ser el màxim responsable que ha de vetllar per aquest compliment. I l'acusen d'haver usat recursos públics amb una actuació que "no és d'interès públic" sinó que respon a un "interès privat d'un sector ideològic" determinat.  D'altra banda, en l'escrit de la denúncia assenyalen que una moció "no pot tenir el valor de derogar el principi d'objectivitat i neutralitat que ja de presidir l'actuació de les administracions públiques" i que els ajuntaments no poden emparar-se en la llibertat d'expressió com sí passa amb els ciutadans.  Demanaran la retirada de la pancarta Atalaya també ha explicat que properament presentaran una instància al consistori perquè es retiri la pancarta durant el període electoral. Segons el portaveu, ja s'ha demanat en diferents ocasions de forma verbal en juntes de portaveus però ara ho faran de forma oficial amb un escrit. "Volem unes eleccions lliures i el senyor Ros ja no té excusa per no retirar la pancarta de forma definitiva", ha reblat el portaveu de Cs. I ha afegit que si el govern de Sánchez permet unes eleccions "amb institucions inundades de propaganda" s'estarà davant una "cessió vergonyosa" a l'independentisme.  Per la seva banda, el diputat Héctor Amelló ha lamentat que la subdelegació del govern espanyol a Girona no hagi actuat amb més diligència en altres casos de pancartes com ara a Figueres, Lloret de Mar i Girona i que el partit seguirà denunciant aquells casos d'institucions que "es posen al servei de separatisme amb fins ideològics" per aconseguir unes "institucions neutrals".

Summary: Investiguen l'alcalde de Blanes per malversació per la instal·lació de la pancarta dels polítics presos


La circulació de trens ha quedat interrompuda des d'un quart de dotze del migdia a l'R3 entre les estacions de Sant Martí de Centelles (Osona) i el Figaró (Vallès Oriental) per la caiguda d'un arbre a la via, segons ha informat Renfe. Aquesta incidència provoca retards d'una hora als trens de la línia R3. La companyia ferroviària ha establert un servei alternatiu per carretera per cobrir el tram entre les dues estacions. D'altra banda, els trens de l'R11 i RG1 circulen des de dos quarts de dotze per via única des de l'estació de Caldes de Malavella a la de Maçanet de la Selva (Selva) per un arbre caigut a les vies. En aquest cas els retards acumulats són de més de 40 minuts, segons Renfe, que també ha disposat un servei alternatiu per carretera entre les dues estacions. La companyia ferroviària ha indicat que aquesta tarda es preveu suspendre la circulació de trens a l'R3 entre Ripoll i Planoles per la previsió de fortes ventades en aquesta zona del Pirineu.

Summary: Circulació interrompuda a l'R3 entre Sant Martí de Centelles i el Figaró per la caiguda d'un arbre a la via


Joaquim Macià, fins a mitjans de març regidor d'ERC a l'Ajuntament de Cubelles (Garraf) i membre del govern, va plegar arran d'una denúncia per assetjament sexual. Segons ha avançat La Vanguardia i ha pogut confirmar l'ACN, una treballadora municipal va alertar que Macià havia tingut una actitud assetjadora vers ella i va posar el cas en coneixement de l'Ajuntament a principis del mes de març. Els fets van arribar també a la direcció d'Esquerra, que va demanar al regidor que abandonés la seva acta, segons han confirmat fonts del partit. Macià va plegar al cap de deu dies, explicant públicament que abandonava la política per "motius de salut". En aquest sentit, el regidor dimissionari ha assegurat aquest dimarts que "tot és mentida", i que confia "demostrar-ho". La denúncia del cas no ha evolucionat perquè la treballadora va retirar-la tres dies després de presentar-la.  Fins a mitjans de març, Joaquim Macià era el primer tinent d'alcalde i regidor de Participació, Recursos Humans, Seguretat Ciutadana i Benestar Social a Cubelles, després d'haver encapçalat la llista d'ERC a les darreres eleccions municipals. Quan Esquerra va constància que el republicà havia rebut una denúncia per assetjament sexual, però, va instar-lo a plegar dels seus càrrecs i a retornar l'acta. Segons apunta La Vanguardia aquest dimarts, la treballadora va denunciar que Macià va obligar-la a anar amb ell al seu cotxe a una reunió de la Diputació de Barcelona i que després la va dur a un hotel, on la va obligar a consumir una beguda i li va insinuar tenir relacions sexuals. Al mateix temps, la treballadora assegura tenir una gravació de mòbil on el regidor li preguntava "si duia calces".  A l'escrit de denúncia que explica el rotatiu, l'afectada també senyala que Joaquim Macià li enviava missatges de mòbil de "contingut sexual" i que li trucava de matinada. Malgrat haver bloquejat el seu número de mòbil, la treballadora assegura que persistia a través de números de telèfon ocults. Per la seva part, Macià ha assegurat a l'ACN que "tot és mentida". "Espero poder demostrar-ho, encara que quan ho pugui fer ja estaré trinxat públicament", ha afegit. L'exregidor ha apuntat que vol "aclarir" els fets el més aviat possible, si bé ha lamentat que "el mal ja està fet", en relació a la informació difosa amb la denúncia. Segona polèmica en un any A mitjans de l'estiu passat, Joaquim Macià també va ser objecte de polèmica arran d'unes paraules pronunciades en roda de premsa quan creia que el micròfon estava apagat. Davant la pregunta de la premsa respecte les negociacions amb la resta de partits per ampliar l'executiu, on un periodista va demanar si el govern tenia "algun 'novio' o 'novia'" per signar un pacte d'estabilitat, Macià va respondre "putes, unes quantes", en un comentari fet al regidor que ell tenia al costat.  Les paraules del regidor van desencadenar una campanya de la majoria de partits de l'oposició per demanar la seva dimissió, entenent que es tractava d'un comentari "insultant, sexista i intolerable". La situació va dur Macià a demanar disculpes públiques per l'expressió utilitzada, assegurant que "no va ser insult", sinó una "relliscada", i va acusar l'oposició de voler treure "rèdit polític" dels fets.

Summary: Un regidor d'ERC a Cubelles plega després de rebre una denúncia per assetjament sexual


Els regidors de Badalona Oriol Lladó i José Antonio Téllez han defensat davant del jutge la sobirania local i han argumentat que el 12-O van exercir "el dret a la representació" per "atendre la ciutadania". José Antonio Téllez ha explicat al magistrat que va estripar la interlocutòria en un gest "basat en la llibertat d’expressió" per criticar com el PP instrumentalitza la justícia.  Oriol Lladó, en la mateix línia,  ha lamentat que els populars utilitzin els tribunals "per arreglar allò que no aconsegueixen arreglar en els àmbits polítics". La regidora Agnès Rotger no ha pogut declarar per falta de temps i ho haurà de fer aquest dimecres. El primer tinent d'alcalde de Badalona i alcalde accidental durant 12-O, Oriol Lladó, ha explicat davant del  jutge que els regidors van exercir "el dret a la representació per "atendre la ciutadania". Lladó, que ha estat declarant durant més de dues hores i mitja, ha acusat el PP de fer "cortines de fum" i d'utilitzar la justícia per "arreglar als tribunals allò que no aconsegueix arreglar en els àmbits polítics". El regidor republicà espera ara que "aquest circ" no tingui més recorregut. A la sortida del Jutjat d’Instrucció número 4 de Badalona, Lladó s'ha mostrat convençut que "les nostres explicacions són de pes i que el 12-0 no vam fer res incorrecte ni il·legítim". Ha afegit que l'obertura de l'Ajuntament va ser un acte de normalitat en tant que també s'obre en altres dies festius.  El segon tinent d'alcalde de Badalona, José Antonio Téllez, ha sortit dels jutjats amb el puny enlaire, després de declarar durant més d'una hora. Preguntat per si s'havia plantejat desobeir i no assistir a la declaració, ha contestat que ha vingut a defensar la sobirania local i la llibertat de l'Ajuntament "per poder arribar a acords de calendari amb els nostres treballadors", referint-se a l'acord que permetia als treballadors treballar el 12-O a canvi de fer festa el 9 de desembre. Téllez ha assegurat que no es penedeix "ni aquí ni davant del jutge" d'haver estripat la interlocutòria i ha afegit que va ser un gest basat en la llibertat d'expressió per criticar l'ús de la justícia del PP. Ha assenyalat que va ser una acció consensuada amb el seu entorn més pròxim.  Segons fonts judicials, Lladó i Téllez han contestat les preguntes del jutge, del fiscal i de l'advocat propi.  La part denunciant és el PP, que no ha pogut ser acusació particular perquè el jutge ha considerat que no és part afectada. Arran de la denúncia, el Jutjat d’Instrucció número 4 de Badalona va obrir una causa per sis regidors del govern municipal per desobediència, perquè van obrir l’Ajuntament el 12-0 malgrat la mesura cautelar que ho prohibia.   Agnès Rotger, dimecres La regidora de Serveis Socials Agnès Rotger, que estava citada a les 11, no ha pogut declarar per falta de temps. Ho haurà de fer aquest dimecres a les 09.30. Després d'ella hauran de declarar els altres tres regidors que ja estaven citats per dimecres, que són la quarta tinent d'alcalde Eulàlia Sabater, la regidora de Participació Fátima Taleb i el regidor d'Espais Públics Francesc Duran.

Summary: Els regidors de Badalona defensen la sobirania local davant el jutge i acusen el PP d'instrumentalitzar la justícia


Les quatre àligues franquistes del pont de l'Aigua han passat a la història. Aquest matí, uns operaris han començat a repicar els quatre escuts que, ara fa gairebé vuit dècades, la dictadura va col·locar a la part exterior de la barana. Va ser al 1939, quan presoners del règim van reconstruir aquest pont que uneix Girona i Sarrià de Ter (i que havia estat bombardejat el febrer d'aquell any). La retirada dels símbols franquistes durarà dos dies i en cap cas es preservaran (ja que no tenen cap mena de valor patrimonial). L'alcaldessa de Girona, Marta Madrenas, i el de Sarrià de Ter, Narcís Fajula, han subratllat que la retirada de les àligues és un acte "de justícia" i "d'homenatge" als represaliats per la dictadura. "Quan a Espanya encara es debat què cal fer amb El Valle de los Caídos, a Catalunya tenim molt clar que cal eliminar i portar a l'oblit la ignomínia que va suposar el franquisme", ha dit Madrenas.

Summary: Les àligues franquistes del pont de l'Aigua passen a ser història


La pel·lícula 'Contratiempo' d'Oriol Paulo amb 22,8 milions d'euros, i 'Un monstre em ve a veure' de JA Bayona, amb 14,3 milions, les dues amb directors catalans, van encapçalar la llista de films amb major èxit fora d'Espanya l'any 2017, segons ha informat el Ministeri de Cultura amb dades de ComScore. Un any en què les produccions espanyoles van recaptar 97 milions d'euros a l'exterior, un  19,45% més que el 2016. 'Contratiempo' es va estrenar en vuit territoris fora d'Espanya l'any 2017 i 'Un monstre em ve a veure' a 57. Entre les deu primeres també hi ha la producció catalano-argentina 'Nieve negra', amb 4,3 milions d'euros i la coproducció catalana  'Tadeu Jones 2. El secret del Rei Mides', d'Enrique Gato i David Alonso, amb 1,9 milions.

Summary: 'Contratiempo' d'Oriol Paulo i 'Un monstre em ve a veure' de Bayona, els films més taquillers fora de l'Estat el 2017


El personal subcontractat de Fruselva, amb planta a la Selva del Camp (Baix Camp), estan en peu de guerra. Una vintena de treballadors s'han concentrat aquest dilluns al migdia a les portes de l'empresa com a protesta per la seva situació laboral, que consideren precària. Des d'UGT, sindicat convocant de la concentració, es lamenta que just aquest dilluns s'hagin modificat horaris de la plantilla amb voluntat de boicotejar l'acte. El sindicat assegura que l'empresa multiserveis Bercose pressiona el personal perquè es facin eleccions sindicals i es formi un comitè "de la seva corda" -no hi ha comitè des de fa prop de dos anys- per impulsar un conveni per sota del sectorial, segons UGT. "Evidentment volem comitè d'empresa, però no per prestar-se a signar un conveni que esdevingui la sentència dels treballadors", diu Joan Moreno, secretari general de la FeSMC-UGT Comarques de Tarragona.

Summary: El personal subcontractat de Fruselva, en peu de guerra


La vicesecretària de Política Social del PP, Cuca Gamarra, ha estat l'encarregada aquest dissabte de criticar el "tacticisme" del president del govern espanyol en funcions, Pedro Sánchez, després de la seva investidura fallida. "El que els espanyols es mereixen és que Sánchez digui d'una vegada si treballarà per conformar un govern d'Espanya o si ja ha decidit anar a unes noves eleccions generals", ha sentenciat Gamarra, de visita a Saragossa acompanyada de l'alcalde, el popular Jorge Azcón. "Que no ens faci perdre més el temps però, sobretot, que no ens falti al respecte", ha reblat la vicesecretària de Política Social del PP. "S'ha passat una setmana en blanc plàcidament de vacances i ahir va dir la portaveu de l'executiu que la pròxima setmana tampoc hi haurà res. Ja n'hi ha prou de la paràlisi i el bloqueig a les quals ens té sotmesos Sánchez", ha asseverat Gamarra. "Sí, va guanyar les eleccions, però passats més de 100 dies ha bloquejat Espanya, abocant el país a la paràlisi", ha reiterat la vicesecretària de Política Social del PP. "Després del seu fracàs al juliol, s'ha passat el mes d'agost sense fer res i aquest setembre no té molt d'interès a fer gaires coses", ha enumerat Gamarra, que també ha carregat contra "l'al·lèrgia" de Sánchez al Congrés dels Diputats per explicar la seva política migratòria després de la recent crisi de l'Open Arms. "Si no hi acudeix per voluntat pròpia, li portarem de les orelles", ha avisat amb ironia la vicesecretària de Política Social del PP, que ha acusat el líder del PSOE d'haver actuat mogut per "la improvisació, la demagògia i els bandejos" en tot aquest conflicte de l'Open Arms. De fet, Gamarra ha instat Sánchez a detallar quins informes tècnics van recomanar que la millor opció era enviar un buc de l'Armada per recollir els migrants "i no un avió de l'exèrcit de l'Aire".  Entre la bateria de preguntes –que el Grup Popular ja ha presentat al Congrés- es qüestiona també el cost total de l'operació de salvament. Finalment, la vicesecretària de Política Social del PP recrimina a l'executiu de Sánchez que usi els ministeris en funcions com "un mecanisme de pressió i d'asfíxia" a d'altres administracions públiques amb l'únic objectiu "d'obtenir gratis una investidura". "Cal que treballi en l'àmbit de la negociació i habiliti els mecanismes necessaris per tal que aquest finançament, que és necessari de cara al 2020, es posi immediatament en marxa", ha conclòs Gamarra.

Summary: El PP critica el "tacticisme" de Sánchez: "Que digui d'una vegada si vol formar govern o ja ha decidit anar a eleccions"


L'associació d'ajuda en carretera DYA de Girona, amb seu a Verges (Baix Empordà), ha denunciat desperfectes en dues ambulàncies i el robatori de material sanitari. Voluntaris de l'entitat han explicat que els lladres van entrar al garatge on guarden els vehicles la matinada de dimarts a dimecres fent malbé el pany del garatge i van posar sucre dins dels dipòsits de combustible dels vehicles. A més, es van emportar material sanitari "d'alt valor", documentació dels vehicles i van regirar estanteries i calaixos de l'equipament. L'associació qualifica els fets "d'acte vandàlic incomprensible" i ha presentat denúncia davant dels Mossos d'Esquadra. Els fets haurien passat la matinada de dimarts a dimecres. Qui va donar l'alerta va ser el propietari del garatge on guarden les ambulàncies, que va veure que el pany estava forçat. Quan els voluntaris van entrar dins de les instal·lacions dimecres al matí es van trobar amb el local regirat i els dos vehicles boicotejats.  Segons han explicat, els lladres van posar sucre als dipòsits de les dues ambulàncies i es van endur material de gran valor com motxilles d'oxigen portàtils, farmacioles mèdiques i tres bosses de material de primera intervenció. També van robar la documentació dels dos vehicles.  La bretolada els ha obligat a reparar les dues ambulàncies. Segons han explicat, aquesta tarda ja n'han pogut recuperar una que necessiten per a un esdeveniment on donaran suport aquest diumenge.  A través de les xarxes socials, han qualificat els fets "d'acte vandàlic" i "premeditat" i han presentat denúncia davant dels Mossos d'Esquadra. Una entitat de voluntaris L'entitat, que està formada per voluntaris, ofereix assistència sanitària en actes i esdeveniments, transport sanitari, dona suport en casos d'emergències. Tot i que els seus orígens es remunten a Biscaia, a les comarques gironines es vam constituir oficialment l'any 1994 establint la delegació provincial a Verges.

Summary: Malmeten dues ambulàncies de l'associació d'ajuda en carretera DYA de Verges i els roben material sanitari